**Peter Popluhár** (\* 16. jún 1993, Bratislava), známy predovšetkým ako **PPPeter**, alebo **PPPíter**, je slovenský youtuber, vlogger, komik, spisovateľ a dokumentarista známy najmä tvorbou cestovateľských vlogov a satirických videí.

Tvorba
------

Peter robí videá o rôznych krajinách, v ktorých žil, alebo ktoré navštívil. Počas štúdia v Spojených štátoch, nakrútil so svojím spolubývajúcim prvé video s názvom „Najhoršie veci o USA". Podobné videá natočil o Francúzsku, Nemecku, Česku, Afrike, Argentíne či Slovensku. Ďalej tvorí obsah súvisiaci s cestovaním; vo videách hodnotí pobyty v najlepšie a najhoršie hodnotených hoteloch východnej Európy. Taktiež spravil hodnotenie najdrahšieho hotela najchudobnejšej krajiny sveta. Má celú sériu svojich návštev v Afrike, ktorú odvysielala aj RTVS s názvom *PPPíter v Afrike*. Medzi jeho najzaujímavejšie zážitky z Afriky patrí hľadanie najvzácnejších afrických tvorov, lov dikobraza či plavba loďou z Nigérie do Kamerunu počas občianskej vojny.

Na YouTube má 3 kanály. Prvý – PeterLife, ktorý je už v súčasnosti neaktívny, ale obsahuje množstvo cestovateľských vlogov. Druhý – PPPeter, ktorý bol chvíľu zablokovaný pre Česko a Slovensko kvôli lepšiemu medzinárodnému dosahu. Tretím kanálom je slovenský ekvivalent PPPíter. Sem pridáva rovnaké videá ako na anglický (PPPeter) len so slovenskými titulkami dodnes.

Slovensko prezentuje skôr ako zaostalejšiu časť východnej Európy. Najčastejšie v jeho najznámejšej šou The Worst Reviewed.

K jeho ďalším najznámejším šou patria aj už zaniknuté šou The Best Reviewed a The Worst Reviewed: Eastern Europe.

Taktiež sa objavil v epizóde vlogera Geography Now v časti o Slovensku.

V roku 2018 vydal knihu cestovateľských poviedok s názvom *Kde všade som (ne)zomrel*, ktorá je dostupná aj v audio podobe, a v roku 2021 vydal knihu poviedok zo života *Ako (ne)prežiť mladosť.*

Na jeseň 2022 vydal cestovateľský dokument *Neobyčajná Expedícia: Latinská Amerika*, ktorý uverejnil na svoj YouTube kanál. V seriáli ukazuje netradičnú stránku Latinskej Ameriky a najväčších bizarností, ktoré táto časť sveta ponúka.

Ocenenia
--------

V roku 2017 získal ocenenie Bloger roka v kategórii Video blog. V roku 2018 získal za súbor cestovateľských poviedok *Kde všade som (ne)zomrel* titul Knižný debutant roka a ocenenie Zlatá kniha. Zbierka sa stala mládežníckou knihou roka 2018 v Panta Rhei Awards - Cena knižnej múzy.

Zaujímavosti
------------

* v Spojených štátoch a Argentíne pracoval ako čašník
* hovorí niekoľkými jazykmi (anglicky, španielsky, francúzsky,...)
* počas pobytu v Peru dostal otravu jedlom
* hrá na gitare a klávesoch
* v Hampsteade sa stretol s britským komikom Rickym Gervaisom, ktorého považuje za svoju inšpiráciu
* takmer zomrel na ťažkú maláriu v africkom Togu
* vyštudoval financie na Masarykovej univerzite v Brne

Referencie
----------

1. ↑   *PPPíter v Afrike* [online]. rtvs.sk, [cit. 2021-07-01]. Dostupné online.
2. ↑   *PeterLife - YouTube* [online]. www.youtube.com, [cit. 2021-07-01]. Dostupné online.
3. ↑   *PPPeter - YouTube* [online]. www.youtube.com, [cit. 2021-07-01]. Dostupné online.
4. ↑   *PPPíter - YouTube* [online]. www.youtube.com, [cit. 2021-07-01]. Dostupné online.
5. ↑   *Najhoršie/Najlepšie Hodnotené - YouTube* [online]. www.youtube.com, [cit. 2021-12-06]. Dostupné online.
6. ↑   *Geography Now! SLOVAKIA* [online]. [Cit. 2021-07-01]. Dostupné online.
7. ↑  POPLUHÁR, Peter. *Kde všade som (ne)zomrel*. [s.l.] : Ikar, 2018. ISBN 9788055163024. S. 272.
8. ↑  S.R.O, GoMerch. *Ako (ne)prežiť mladosť: Príbehy príšerných rozhodnutí* [online]. www.pppiter.sk, [cit. 2021-10-21]. Dostupné online.
9. ↑  WEBIKON.SK. *Kto je PPPíter? Začínal ako legendárny Dano Drevo* [online]. Hashtag.sk, 2019-10-15, [cit. 2022-03-20]. Dostupné online.
10. ↑   *Neobyčajná Expedícia: Latinská Amerika - YouTube* [online]. www.youtube.com, [cit. 2022-12-08]. Dostupné online.
11. ↑   *V kategórii Video blog si prvenstvo odniesol PPPeter* [online]. www.strategie.hnonline.sk, [cit. 2022-02-15]. Dostupné online.
12. ↑   *Peter Popluhár* [online]. www.bux.sk, [cit. 2022-02-15]. Dostupné online.

Autoritné údaje: * NK ČR: xx0301013